ועדת העלייה, הקליטה והתפוצות, כנסת 18, פרוטוקול מספר 242, 2012-03-19 12:30

דני דנון: שלום, צהרים טובים לכולם.

דני דנון: אני פותח את הדיון של ועדת העלייה, הקליטה והתפוצות.

דני דנון: אנחנו ממשיכים את הדיונים הרבים שקוימו בנושא החשוב – הצעת חוק המרכז למורשת יהדות אתיופיה.

דני דנון: אני מזכיר לחברים שכבר דיברנו בעבר ואני מכבד את השר מיכאל איתן שנמצא אתנו, וגם השר יולי אדלשטיין יכול להיות שיצטרף בהמשך הישיבה.

דני דנון: את חברי הכנסת היוזמים של החוק והאחרים שעוזרים בדחיפתו.

דני דנון: אני רוצה לומר שאנחנו רוצים להתקדם היום.

דני דנון: להתקדם ולסיים.

דני דנון: ולכן אני מבקש מהחברים, שמענו את רובכם או את כולכם בדיונים הקודמים, ואנחנו כרגע רוצים להתקדם בהליך החקיקה ולסיים אותו, על מנת שהחוק הזה יתקדם סוף סוף.

דני דנון: ואני רוצה להודות ליועצת המשפטית של הוועדה, עורכת הדין נירה לאמעי, שדיברה עם נציגי המשרדים השונים, קבילה את הארותיהם ואת הערותיהם וגיבשה אותן בתוך נייר שהועבר לכולם.

דני דנון: אני רוצה שמבחינת הליכי הדיון, אנחנו דיברנו עד סעיף 10 בדיון הקודם, ונירה, אני מבקש, וכמובן שאני אתן לך להתייחס ולהבהיר מספר דברים, אבל להמשיך מסעיף 10 בהקראת החוק, ולאחר מכן אנחנו נצביע על החוק כמקשה אחת.

דני דנון: אם יהיה איזה משהו בעייתי אנחנו נפריד ונחזור לזה בהמשך.

דני דנון: בבקשה, עורכת הדין נירה לאמעי.

שלמה מולה: למה לחזור בהמשך?

דני דנון: לא, אני אומר שאם יהיה איזה סעיף בעייתי.

נירה לאמעי: אני אתייחס עכשיו למה שיש לפני סעיף 10 שיש התייחסות.

שלמה מולה: בוא נדון על הכל ואז נצביע.

דני דנון: בהחלט.

דני דנון: נירה, מבחינתי עד סעיף 10 דובר.

נירה לאמעי: כן, יש שתי התייחסויות בכל זאת שאני רוצה להבהיר.

נירה לאמעי: הנוסח שנמצא על השולחן הוא נוסח שאנחנו ערכנו כבר עם הממונה על נוסח החוק בכנסת, על מנת להיערך לסיום המושב מחרתיים, כדי שנהיה מוכנים.

נירה לאמעי: לכן מבחינה ניסוחית הוא כבר מנוסח לקראת הצבעה.

נירה לאמעי: הוא כמובן כולל את ההערות מאותו דיון בדצמבר, שדיברנו כאן והסכמנו עד סעיף 10.

נירה לאמעי: כמו כן הוכנסו שינויים שוב, בדברים היחסית טכניים שנעשו בהמלצת משרד המשפטים.

נירה לאמעי: היות שמדובר כאן בתאגיד סטטוטורי ובמשרד המשפטים הולכות ומתגבשות המלצות לגבי פעולתם של תאגידים סטטוטוריים בכלל, לא רק המועצה שלנו.

נירה לאמעי: אז יש כל מיני הערות שהועלו.

נירה לאמעי: אנחנו נראה אותן גם מעבר לסעיף 10, אז אנחנו נדבר על הדברים האלה.

נירה לאמעי: מה שנמצא לפני סעיף 10 שאני רוצה להתייחס אליו, שני דברים.

נירה לאמעי: אחד, סעיף 5, סעיף המועצה.

נירה לאמעי: קיבלנו את המלצת משרד המשפטים למשהו שאני העליתי כאן לגבי הקטנת מספר חברי המועצה ל-15 ולא 17, מה שאמור לבוא לטובת המועצה, כדי שתהיה יעילה.

נירה לאמעי: אז קיבלנו את הערת משרד המשפטים.

שלמה מולה: למה הוקטן?

שלמה מולה: מה הנימוקים?

שלמה מולה: מה הנימוק להקטנה?

נירה לאמעי: תראה, קודם כל זה עלה כאן אצלנו בכלל אחרי שקיצצנו את נציגי השרים משניים לאחד מכל משרד.

נירה לאמעי: אחרי שראינו שראש רשות מקומית ונציג שלטון מקומי זה הרבה פחות רלבנטי כאן, והוא הופך את המועצה למשהו גדול באמת בלי שום סיבה, הגענו למסקנה, אני הצעתי ששלושה חברי ארגונים זה אמור להספיק.

נירה לאמעי: מה שמביא אותנו ל-5 נציגי ציבור.

נירה לאמעי: 3 חברי ארגונים, קייס אחד ורב שעוסק בתחום מורשת יהדות אתיופיה.

נירה לאמעי: דיברנו כבר על הדברים האלה במפורט.

נירה לאמעי: ואחרי המלצת משרד המשפטים אני באמת לא ראיתי שום סיבה שבאמת לא נשאר עם המספר חמישה, שזה מספר שלקחנו בחשבון.

דני דנון: איזה עוד שינויים היו?

נירה לאמעי: דבר נוסף הוא המשפט – "מקרב יוצאי אתיופיה".

נירה לאמעי: תסתכלו בסעיף 5 (ב).

שלמה מולה: רק שנייה, לגבי סעיף 5, הייתה פה בקשה של נציגי יד בן צבי.

נירה לאמעי: רשומים.

שלמה מולה: רשומים.

שלמה מולה: זאת אומרת שזה נכנס?

שלמה מולה: זה לא כהערה.

נירה לאמעי: כן.

נירה לאמעי: שלושה אנשי אקדמיה, זה סעיף קטן 5.

שלמה מולה: מאה אחוז, מצוין.

נירה לאמעי: סעיף 5 (ב): "שליש לפחות מחברי המועצה יהיו מקרב יוצאי אתיופיה".

נירה לאמעי: אנחנו כאן לא ידענו ---

זבולון אורלב: עוד הפעם, מה את קוראת?

נירה לאמעי: 5 (ב).

נירה לאמעי: "שליש לפחות מחברי המועצה יהיו מקרב יוצאי אתיופיה".

נירה לאמעי: אנחנו כאן התחבטנו איך להגדיר את זה באופן הרחב ביותר.

נירה לאמעי: אז אחרי דיונים פנימיים גם אצלנו בלשכה המשפטית, זאת הצעה שאני הצעתי ----

דני דנון: משרד המשפטים חי עם זה?

נירה לאמעי: כן.

נירה לאמעי: משרד המשפטים קיבל את הצעתי, שזה הדבר הרחב ביותר, כי את "צאצאיהם' אנחנו לא יודעים איפה להפסיק.

מיכאל איתן: השאלה אם אנחנו לא צריכים לכתוב יוצאי אתיופיה או צאצאיהם.

נירה לאמעי: לא.

נירה לאמעי: מיקי, אנחנו היינו בעניין של צאצאיהם.

זבולון אורלב: יוצאי אתיופיה זה גם צאצאיהם.

נירה לאמעי: בדיוק, זה מספיק רחב.

מיכאל איתן: יוצאי חלציהם.

נירה לאמעי: לא, כי צאצא זה משהו משפטי מאד ספציפי, ופה אתה לא רוצה.

שלמה מולה: בואו נשאל שאלה אחרת.

שלמה מולה: בעוד 50 שנה יהיו נניח זוגות מעורבים וילדיהם.

נירה לאמעי: לא רק 50 שנה, גם בעוד 5 שנים.

שלמה מולה: שנייה, גם עכשיו יש, אז האם כלולים או לא?

נירה לאמעי: כן, וודאי, וודאי, זאת ההגדרה הכי רחבה שאתה יכול לקבל.

שלמה מולה: רק רגע חברה', זו שאלה משפטית.

שלמה מולה: אני שואל את נציגת משרד המשפטים, זה בסדר?

שלמה מולה: ילדים מעורבים ---

לירון נעים: גם.

לירון נעים: וגם יוצאי אתיופיה.

מיכאל איתן: לא רק מעורבים.

מיכאל איתן: נגיד מישהו שנולד בארץ, עזוב מעורבים, לא מעורבים.

מיכאל איתן: קודם נתחיל עם הורים, הבן נולד בארץ, הוא לא יוצא אתיופיה, הוא יליד ישראל כבר.

דני דנון: לא, הוא מוגדר יוצא אתיופיה.

מיכאל איתן: איפה ההגדרה של יוצאי אתיופיה?

שושנה בן-דור: כפי שיש יוצאי בבל ויש להם מרכז מורשת ---

נירה לאמעי: ועדיין נמצאים בו הנכדים.

שלמה מולה: לא.

מיכאל איתן: באמת, אבל זה עניין משפטי.

דני דנון: שנייה, אני רוצה הבהרה מנציגת משרד המשפטים.

דני דנון: כשאנחנו רושמים יוצאי אתיופיה, האם זה מכסה גם את אותם אלה שנולדו ומי שעלה מאתיופיה?

זבולון אורלב: את יוצאי חלציהם, מה שנקרא.

לירון נעים: אין הגדרה משפטית רחבה יותר מזו.

לירון נעים: יוצאי אתיופיה, יכול להיות שבעוד 50 שנה הדבר הזה יהיה נתון לפרשנות משפטית שקשורה לתכלית החוק, אבל כמו שאנחנו מבינים את זה היום, יוצאי אתיופיה זו ההגדרה הרחבה ביותר שאפשר לקבל.

מיכאל איתן: תגידי לי, יש לי שאלה אליך, מאיפה ההורים שלך?

לירון נעים: ההורים שלי ילידי הארץ.

מיכאל איתן: ילידי הארץ.

מיכאל איתן: ההורים שלי נולדו בפולין, אני יוצא פולין?

מיכאל איתן: כן?

מיכאל איתן: אני בחיים שלי לא שמעתי ולא חשבתי על זה ככה.

דניאל בן-סימון: לא יוצא פולין.

דניאל בן-סימון: מוצא.

דני דנון: תודה.

דני דנון: שאלה לאדוני הפרופסור קורינאלדי, אתה מסכים להגדרה הזאת.

מיכאל איתן: זה כן, אבל לא יוצא.

מיכאל איתן: כאן כתוב יוצא.

לירון נעים: אפשר להוסיף לצאצאיהם.

נירה לאמעי: לא, סליחה, אני לא רוצה להיכנס דווקא לאן שהוא יהודי.

נירה לאמעי: אתה העלית את זה גם בפעם הקודמת.

דני דנון: תודה.

דני דנון: בואו נתקדם בבקשה, נירה.

נירה לאמעי: אוקי.

נירה לאמעי: עניין נוסף, הצעה נוספת של משרד המשפטים, יש לנו הרי עניין עם התוספת אם אנחנו מפרטים שם ארגונים או לא.

נירה לאמעי: העניין של נציגי הארגונים, נציגי העדה.

שלמה מולה: באיזה סעיף?

נירה לאמעי: אני מדברת באופן כללי.

נירה לאמעי: הרי יש לנו שלושה מחברי ארגונים המייצגים את העדה האתיופית ותהינו האם עלינו לרשום רשימה סגורה שתהיה עכשיו בתוספת, שזה בעייתי בפני עצמו, או להשאיר את זה לשיקול דעתו של השר ועלתה הצעה.

נירה לאמעי: אני פשוט מעלה את זה כי זה נכנס כבר לפני סעיף 10.

נירה לאמעי: האם להוסיף בנוסף לשלושת הנציגים, חובת התייעצות רחבה עם נציגי העדה.

נירה לאמעי: איזו שהיא חובת התייעצות של המועצה בפעולותיה, עם נציגי העדה באופן כללי.

נירה לאמעי: ככה שאפשר יהיה ---

דני דנון: אני לא מבין למה צריך את זה.

נירה לאמעי: אני מעלה את ההצעה של משרד המשפטים.

דני דנון: אם קיימת מועצה ואת רוצה שהיא תפעל, את רוצה שהמועצה תפעל.

נירה לאמעי: נכון.

דני דנון: ולא כל דבר שהיא תחליט יהיו עתירות.

דני דנון: אני מכיר מועצות ציבוריות שהיום משותקות בגלל ניסוחים לקויים.

נירה לאמעי: אבל את זה אנחנו לוקחים בחשבון כששלושה נציגים של הארגונים הם אנשים שהשר ממנה לא מתוך רשימה סגורה בתוספת, כי זה כנראה הרבה יותר בעייתי.

שלמה מולה: אתה לא יכול לסגור רשימה.

נירה לאמעי: אלא פשוט שלושה נציגים לשיקול דעתו של השר.

דני דנון: יש התנגדות לנוסח המוצע?

שלמה מולה: לא.

דני דנון: תודה.

דני דנון: בואו נתקדם.

דני דנון: התנגדות, לא הערה.

משה באטה: לא, הנוסח כן, אבל יוצאי אתיופיה, מכיוון שבאו מכל מיני כפרים שונים, ממקומות שונים, הרשימה צריכה לכלול גם את כל יוצאי אתיופיה.

משה באטה: זה לא צריך להיות מאזור מסוים בלבד.

משה באטה: זו ההערה שלי.

שלמה מולה: נכון.

דני דנון: זה לא רשום.

דני דנון: תודה.

שלמה מולה: רגע, אבל זה בשיקול דעת של השר, אי אפשר לכתוב את זה בחוק.

דני דנון: זה לא כתוב.

דני דנון: זה גם לא על שולחן הוועדה.

דני דנון: אף אחד לא דיבר אזורים.

שלמה מולה: אני יודע למה משה מעיר, אבל ---

דני דנון: פה זה לא רשום.

שלמה מולה: משה, זה בתקנות.

נירה לאמעי: אני ממשיכה, הערה אחרונה ממש טכנית.

נירה לאמעי: בסעיף 10 על כינון מועצה חדשה, פשוט איחדתי את זה עם חוקים אחרים: "החליט השר לפזר את המועצה כאמור בסעיף 9, תמונה מועצה חדשה, בדרך הקבועה בסעיף 5, בתוך שישים ימים מיום הפיזור"

דני דנון: מצוין.

נירה לאמעי: זה מה שמקובל לתת ולכן שיניתי את זה.

דני דנון: הגיוני.

שלמה מולה: בסדר גמור.

דני דנון: בואו נתקדם להקראה לסעיף 11.

נירה לאמעי: אני מקריאה את סעיף 11 החזר הוצאות: "חבר המועצה לא יקבל מהמרכז שכר בעד שירותי, אך חבר המועצה שאינו עובד המדינה, עובד גוף מתוקצב או נציג של גוף שהוא מייצג במועצה יהיה זכאי להחזר הוצאות שהוציא במילוי תפקידו, בשיעורים שיקבע השר, באישור שר האוצר; בסעיף זה "עובד המדינה" ו"עובד גוף מתוקצב" – כהגדרתם בסעיף 32 לחוק יסודות התקציב, התשמ"ה-1985".

נירה לאמעי: ולזה קיבלתי את האישור בעל פה של נציגי האוצר.

דני דנון: הערות לסעיף?

דני דנון: אין הערות.

דני דנון: הלאה.

נירה לאמעי: סעיף 12, תקופת כהונה: "חבר המועצה ימונה לתקופה של ארבע שנים, וניתן לשוב ולמנותו לשתי תקופות כהונה נוספות, וכן למנותו שוב לאחר הפסקה של שלוש שנים רצופות לפחות".

דני דנון: כלומר זה 12 שנה, הפסקה של שלוש ואז עוד 12 שנה.

נירה לאמעי: כן.

דני דנון: זה נרחב מאד.

דני דנון: זה גם במקומות אחרים ככה?

נירה לאמעי: כן, זה מה שמקובל היום בתאגידים ציבוריים.

דני דנון: אוקי.

דני דנון: יש הערות?

נירה לאמעי: אחרי ארבע שנים הוא צריך לעמוד שוב בכשירות ולקבל שוב את המינוי של השר.

דני דנון: ברור, הוא עובר את התהליך, אבל הוא זכאי לזה.

נירה לאמעי: "סעיף 13, פקיעת כהונה והשעיה: חבר המועצה יחדל לכהן לפני תום תקופת כהונתו באחת מאלה: הוא התפטר במסירת כתב התפטרות לשר; הוא הורשע בעבירה שמפאת מהותה, חומרתה או נסיבותיה אין הוא ראוי לשמש כחבר המועצה; הוא חדל להיות עובד המשרד הממשלתי או נציג הגוף שאותו הוא מייצג במועצה.

נירה לאמעי: הוגש נגד חבר המועצה כתב אישום בשל עבירה שמפאת מהותה, חומרה או נסיבותיה אין הוא ראוי לשמש כחבר מועצה, רשאי השר להשעותו מכהונתו עד לסיום ההליך בעניינו ולמנות לו ממלא מקום למשך תקופת ההשעיה, לפי הוראות סעיף 5."

דני דנון: זה זהה לכל הדברים האחרים.

נירה לאמעי: בהחלט.

נירה לאמעי: זה הכל לקוח מחוקים של תאגידים ציבוריים.

דני דנון: אוקי, הלאה.

נירה לאמעי: סעיף 14, העברה מכהונה: "השר רשאי, לאחר שנועץ ביושב ראש המועצה, להעביר חבר המועצה מכהונתו לפני תום תקופת כהונתו, לאחר שנתן לו הזדמנות לטעון את טענותיו"- הוספנו כאן שימוע.

נירה לאמעי: "בשל אחת מאלה: נצבר ממנו, דרך קבע, למלא את תפקידו; הוא נעדר משלוש ישיבות רצופות של המועצה; הוא איננו ממלא את תפקידו כראוי.

שלמה מולה: מה זה אומר?

שלמה מולה: מה זה ההגדרה הזאת?

נירה לאמעי: התבקשנו להוסיף, משרד המשפטים אולי יסביר את זה.

נירה לאמעי: נתבקשנו ממשרד המשפטים להוסיף משהו שכרגע מקובל להוסיף, על שיקול דעת נרחב יותר לשר.

שלמה מולה: יש לי הערה לסעיף הזה.

דני דנון: הסעיף הזה קיים בחוקים אחרים?

נירה לאמעי: כן, הוא בא ממשרד המשפטים שביקש להוסיף את התוספת, שנראתה לי סך הכל סבירה, כי צריך לזכור שיש פה חובת שימוע.

נירה לאמעי: זאת אומרת אנחנו נותנים לשר שיקול דעת לא רק אם נבצר ממנו למלא את תפקידו או הוא נעדר.

נירה לאמעי: אלא אם יש איזה שהוא נושא אחר ---

שלמה מולה: איך אני יכול להבטיח שפה לא יהיו שיקולים פוליטיים?

דני דנון: לירון, הסעיף הזה קיים במועצות אחרות?

לירון נעים: כן, הסעיף הזה קיים למשל בחוק הרשות הישראלית לחילופי נוער וציונים ובחוקים נוספים ---

דני דנון: מועצה ציבורית להנצחת גנדי, ז'בוטינסקי, כל המועצות הציבוריות?

לירון נעים: אני יודעת שבחלקן, אני לא יכולה לומר בוודאות שבכולן.

לירון נעים: אבל זה סעיף שהיום אנחנו מקדמים גם במסגרת טרום תזכיר חוק התאגידים הציבוריים, שמשרד המשפטים מקדם היום.

לירון נעים: אנחנו רוצים לאפשר לשרים אפשרות להעביר מכהונה, גם בנסיבות אחרות.

שלמה מולה: רק רגע, השאלה היא איך אנחנו מתמודדים עם השאלה הפוליטית, אם יש מישהו שיש לו ---

נירה לאמעי: זה שימוע.

שלמה מולה: רק רגע, שנייה.

שלמה מולה: שר חדש יבוא ויגיד זה לא מוצא חן בעיני ---

זבולון אורלב: זה בניגוד לחוק.

שלמה מולה: רק רגע, אני שואל.

זבולון אורלב: יש בג"ץ, יש כנסת.

שלמה מולה: אני שואל.

שלמה מולה: אני מסתכל עכשיו על נציגת משרד המשפטים.

שלמה מולה: אתם חיים עם זה טוב?

לירון נעים: כן.

לירון נעים: אנחנו חושבים שהשימוע הוא כלי מספיק טוב כדי להבטיח שההליך יהיה תקין ושלא ישקלו שיקולים זרים, וכמובן שההליך הזה כפוף לביקורת שיפוטית.

מיכאל איתן: אבל הביטוי הזה – 'איננו ממלא את תפקידו כראוי' – מאד רחב.

שלמה מולה: הוא רחב מדי, כן.

לירון נעים: אפשר אולי להחליף אותו בניסוח שקיים היום למשל ---

דני דנון: מה קיים?

לירון נעים: בחוק הרשות הישראלית לחילופי נוער וצעירים, כתבנו – 'נתקיימו נסיבות אחרות אשר לדעת השר פוסלות אדם מהיות חבר המועצה'.

דני דנון: נסיבות מיוחדות אולי, לא אחרות.

דני דנון: אנחנו רוצים שזה יהיה חריג ולא שמישהו ---

שלמה מולה: זה באמת רחב מדי בעיני.

דני דנון: אני מציע שהתיקון יהיה – נתקבלו נסיבות מיוחדות ותמשיכי את המשפט.

לירון נעים: 'אשר לדעת השר פוסלות אדם מהיות חבר המועצה'.

לירון נעים: אני לא משוכנעת ש---

דני דנון: כן, אוקי.

דני דנון: ואז זה גם כפוף לשימוע והוא יצטרך לנמק מה הנסיבות המיוחדות.

נירה לאמעי: שימוע בכל מקרה הוספנו.

שלמה מולה: מאה אחוז, בסדר גמור.

נירה לאמעי: בסדר, אז אני אוסיף את זה.

לירון נעים: נראה לי שהמילה 'אחרות' מתאימה יותר מהמילה 'מיוחדות'.

דני דנון: לא, אנחנו רוצים 'מיוחדות', כי אנחנו לא רוצים שהשר יחליט כראות עינו אם מישהו לא ---

זבולון אורלב: מה ההבדל בין 'אחרות' לבין 'מיוחדות'?

לירון נעים: 'אחרות' זה אחרות מסיבות אחת ושתיים; 'מיוחדות' זה אומר משהו חריג במיוחד.

זבולון אורלב: תכתבי – 'אחרות ומיוחדות'.

זבולון אורלב: אין לי בעיה.

שלמה מולה: לא, אתה לא יכול.

שלמה מולה: 'מיוחדות' זה בסדר.

דני דנון: 'מיוחדות', אוקי.

דני דנון: תודה, בואו נתקדם.

נירה לאמעי: סעיף 15, תוקף פעולות: "קיומה של המועצה, סמכויותיה ותוקף החלטותיה לא ייפגעו מחמת שנתפנה מקומו של חבר מחבריה או מחמת ליקוי במינויו או בהמשך כהונתו, ובלבד שרוב חברי המועצה מכהנים כדין".

נירה לאמעי: סעיף 16, ראש המרכז ותפקידיו.

נירה לאמעי: קיבלנו הערה לקרוא לזה עכשיו מנהל ולא ראש, כמו שכתבנו בהתחלה.

נירה לאמעי: קיבלנו את ההערה.

נירה לאמעי: "(א) המועצה, באישור השר, תמנה את מנהל המרכז.

נירה לאמעי: ( ב) תפקידי מנהל המרכז הם: לנהל את המרכז – המכון והארכיון; ליישם את החלטות המועצה; להכין את תכנית העבודה השנתית והתקציב השנתי ולהביאם לאישור המועצה; לדווח למועצה על פעילויות המרכז – המכון והארכיון".

נירה לאמעי: הייתה כאן הערה להוסיף הכנת דו"ח פעילות שנתי והגשתו לשר.

נירה לאמעי: אני מניחה שזה יהיה אבל בתפקידיה אולי של המועצה, שהמנהל מכין ומגיש למועצה והמועצה תגיש את זה לשר.

נירה לאמעי: אני חושבת שהסעיף מקובל.

שלמה מולה: בוודאי.

שלמה מולה: זה סדר הדברים.

נירה לאמעי: כן.

נירה לאמעי: אז אני אוסיף את זה כתפקיד נוסף.

שלמה מולה: הוא כפוף למועצה, לא לשר המנהל.

שלמה מולה: פועל יוצא של זה אז הוא חייב לדווח רק למועצה.

נירה לאמעי: כן, אני אוסיף את זה כתפקיד מתפקידיו, וההגשה של הדו"ח השנתי על ידי המועצה לשר.

נירה לאמעי: "סעיף 17, כהונת המנהל ותנאי העסקתו: מנהל המרכז ימונה לתקופה של חמש שנים, וניתן לשוב ולמנותו מחדש, באישור השר, לתקופת כהונה נוספת".

שלמה מולה: למה לא ארבע?

שלמה מולה: מה מקובל בתאגידים סטטוטוריים?

נירה לאמעי: שוב, כאן הייתה האחדה.

נירה לאמעי: זה מה שכרגע מקובל.

נירה לאמעי: זה ההסדר החדש, להעלות את זה לחמש, מכיוון שמדובר בתפקיד אופרטיבי.

דני דנון: ולהגביל לשתי כהונות.

נירה לאמעי: בדיוק.

נירה לאמעי: כי עד שבן אדם נכנס לתפקיד זה תפקיד אופרטיבי, ונכנס לעניינים והופך להיות מומחה בדבר ---

דני דנון: אז אולי נוסיף לתקופת כהונה נוספת בלבד.

מיכאל איתן: אבל יושב הראש צודק.

מיכאל איתן: כתוב כאן 'מנהל המרכז ימונה לתקופה של חמש שנים, וניתן לשוב ולמנותו מחדש".

מיכאל איתן: זה יכול להיות עוד חמש ועוד חמש ועוד חמש.

נירה לאמעי: לא, לא, לא.

דני דנון: לתקופת כהונה נוספת.

נירה לאמעי: אני אוסיף אחת נוספת.

שלמה מולה: אחד נוספת בלבד.

נירה לאמעי: מנהל המרכז יחדל לכהן לפני תום כהונתו באחת מאלה: הוא התפטר במסירת כתב התפטרות לשר וליושב ראש המועצה; המועצה החליטה על הפסקת כהונתו ברוב של שני שלישים לפחות מכלל חבריה; הוא הורשע בעבירה שמפאת מהותה, חומרתה או נסיבותיה אין הוא ראוי לשמש כמנהל המרכז.

שלמה מולה: או שנבצר ממנו, אפשר להכניס באיזה שהוא מקום.

שלמה מולה: אם הבן אדם הזה נבצר ממנו.

שושנה בן-דור: אז הוא יגיש מכתב.

זבולון אורלב: נבצר ממנו, הוא לא הגיש.

זבולון אורלב: נבצר ממנו.

זבולון אורלב: חס וחלילה הוא חלה, או נפצע, 'נבצר ממנו דרך קבע למלא את תפקידו', צריך להכניס את זה גם.

שלמה מולה: נכון, צריך להכניס.

מיכאל איתן: אני אגיד לכם מה, אין לכם הקבלה בין הסעיף הזה לבין הסעיף ---

נירה לאמעי: של חבר המועצה?

מיכאל איתן: בדיוק.

מיכאל איתן: כי אם השר יכול לפטר אותו בתוקף היותו חבר מועצה, הוא לא יוכל להיות מפוטר כחבר מועצה ולהמשיך להיות מנהל המרכז.

מיכאל איתן: אני מניח ככה.

שלמה מולה: אבל המנהל הוא לא חבר מועצה.

שלמה מולה: מנהל לא יכול להיות חבר מועצה.

זבולון אורלב: זה ניגוד עניינים.

מיכאל איתן: אבל אנחנו פסלנו.

מיכאל איתן: השר יכול לפסול חבר מועצה ולא יכול לפסול מנכ"ל.

מיכאל איתן: זאת אומרת כמו שאתם אומרים.

שלמה מולה: למה?

מיכאל איתן: ההגבלה שלי, אנחנו אמרנו שאם יתקיימו נסיבות מיוחדות שבהן הוא לא יכול, השר מצא שהתקיימו נסיבות מיוחדות, הוא ראשי לפטר את חבר המועצה.

מיכאל איתן: השאלה אם את המנכ"ל ---

שלמה מולה: זה בסעיף הקודם אבל.

נירה לאמעי: אבל פה המועצה ממנה אותו.

נירה לאמעי: הוא שכיר.

מיכאל איתן: בסדר, מה שאתם רוצים.

זבולון אורלב: המועצה ממנה, לא השר.

זבולון אורלב: זה מסוכן מאד.

דני דנון: אני מציע להוסיף בסעיף 1 את נושא הנבצרות – 'או נבצר ממנו'.

שלמה מולה: דרך אגב, סליחה רגע, מבחינת הניסוח – 'הוא התפטר במסירת כתב ההתפטרות לשר' – למה לשר?

שלמה מולה: למה לא למועצה?

שלמה מולה: למה לא ליושב ראש המועצה?

נירה לאמעי: לשר ויושב ראש המועצה.

שלמה מולה: למה לשר?

שלמה מולה: כי אם השר לא ממנה אותו, מי שממנה אותו למועצה, למה הוא צריך ---

זבולון אורלב: כי השר אישר אותו.

נירה לאמעי: כי המועצה ממנה אותו באישור השר.

נירה לאמעי: זה לא צריך להפריע שהוא מוסר עוד העתק.

דני דנון: זה לא בעיה.

זבולון אורלב: זה רק דבר טכני.

שלמה מולה: בסדר.

דני דנון: אוקי, אז הוספנו את עניין הנבצרות לסעיף (ב)(1).

זבולון אורלב: לדעתי זה צריך סעיף נפרד, אבל לא חשוב.

נירה לאמעי: הוגש כתב אישום נגד מנהל המרכז בשל עבירה שמפאת מהותה, חומרתה או נסיבותיה אין הוא ראוי לשמש כמנהל המרכז, רשאי השר להשעותו מכהונתו עד לסיום ההליך בעניינו, וימונה לו ממלא מקום למשך תקופת ההשעיה, לפי הוראות סעיף 16".

זבולון אורלב: מי ממנה את מנהל המקום?

דני דנון: המועצה צריכה למנות.

זבולון אורלב: המועצה באישור השר, גם צריך לכתוב את זה.

זבולון אורלב: בסדר?

נירה לאמעי: לא, לפי הוראות סעיף 16 הוא מפנה אותי לסעיף 16 ושם זה 'המועצה באישור השר', אז בזה אני מסודרת.

שלמה מולה: בסדר.

נירה לאמעי: המועצה, באישור השר ובהתייעצות עם שר האוצר, תקבע את שכרו ואת תנאי העסקתו של מנהל המרכז".

נירה לאמעי: אני שוב מציינת, כי משרד המשפטים ביקש כאן תיאום עם האוצר.

נירה לאמעי: זה סעיפים סטנדרטיים והאוצר לא אמר לי לא, אז אני מניחה, הנציגים הוזמנו.

רבקה לויפר: לסעיפים האלה לא.

נירה לאמעי: מה?

רבקה לויפר: לסעיפים האלה.

שלמה מולה: מה לא? רגע, מה זה?

שלמה מולה: אין לה התנגדות?

שלמה מולה: זה לא סעיפים תקציביים, חכה, נגיע לתקציב.

נירה לאמעי: סעיף 19, מבקר פנימי: "למרכז ימונה מבקר פנימי, אשר יפעל בהתאם להוראות חוק הביקורת הפנימית, התשנ"ב-1992; המבקר הפנימי יגיש למועצה דו"ח על ממצאיו".

נירה לאמעי: סימן ב': המכון 19, הקמת המכון: "המרכז יקים מכון למחקר; המכון יפעל להעמקת הידע ולהעשרתו בכל הקשור לתחומי ההיסטוריה, דברי הימים והתרבות של יהדות אתיופיה.

זבולון אורלב: מה ההבדל בין ההיסטוריה לדברי הימים?

נירה לאמעי: יש לי כאן הערה אגב, של פרופסור קורינאלדי מדצמבר, שאני שכחתי לציין אותה כאפשרות.

נירה לאמעי: להוסיף כאן את המילים 'דת ומשפט'.

נירה לאמעי: זאת אומרת תחום הדת והמשפט יהיה אחד התחומים שהמכון יפעל להעמקת הידע ולהעשרתו, מכיוון שבענייני הדת יש כאן היסטוריה מאד מיוחדת.

נירה לאמעי: אני נוטה לקבל את ההערה הזאת.

שלמה מולה: נכון, גם אני.

נירה לאמעי: אני אומרת אותה כאן בעל פה.

שלמה מולה: אם צריך לנמק אני מוכן לנמק גם.

דני דנון: לא.

דני דנון: יש התנגדות?

דני דנון: אין.

דני דנון: כבוד הרב מאשר?

הרב יוסף הדנה: אני מאשר.

דני דנון: אז אנחנו נוסיף זאת.

פרופ' מיכאל קורינאלדי: אני רק הייתי מוסיף עוד מטרה זה הסברה באיזה שהוא מקום.

דני דנון: זה קיים מקודם.

שלמה מולה: בחלק של החינוך.

נירה לאמעי: זה במטרות המרכז כולו, כי המכון הוא חלק מהמרכז.

דני דנון: אוקי, אז הוספנו את הערתך.

נירה לאמעי: סעיף 20, פעילות: "המכון יקיים פעילויות אקדמיות לקידום מטרות חוק זה, לרבות קבוצות מחקר, סמינרי מחקר, הרצאות פומביות וכנסים בהשתתפות חוקרים".

שלמה מולה: יפה מאד.

פרופ' מיכאל קורינאלדי: אולי פה נוסיף והסברה בכל דרך אחרת, ופעילות הסברה בכל דרך אחרת.

זבולון אורלב: פה מדובר על פעילות אקדמית.

דני דנון: זה המכון אבל.

פרופ' מיכאל קורינאלדי: בבתי ספר.

שלמה מולה: אולי בסעיף הבא.

נירה לאמעי: המכון הוא מכון מחקר שמיוחד למרכז אתיופיה, מה שלא קיים בחוקים אחרים.

נירה לאמעי: סעיף 21, ספרייה: "המכון יקיים ויפעיל ספריית מחקר ועיון שתתמחה בתחומים האמורים בסעיף 19".

נירה לאמעי: סעיף 22, פרסומים: "המכון יפרסם מחקרים בתחומי פעילותו".

נירה לאמעי: אז אני כותבת כאן שהוצע שהמרכז יפרסם פרסומים בנוגע למורשת יהדות אתיופיה.

נירה לאמעי: עלתה כאן איזו שהיא הצעה.

נירה לאמעי: אני 'חושבת שתחומי פעילותו' זה מספיק רחב.

דני דנון: זה מיותר, לא צריך את זה.

דני דנון: למחוק את זה.

נירה לאמעי: סעיף 23, הוועדה המדעית: "(א) המועצה, בהתייעצות עם מנהל המרכז, תמנה ועדה מדעית, שתורכב משבעה חברים שהם בעלי מעמד בתחומי המחקר וההוראה האמורים בסעיף 19 במוסדות מוכרים בארץ.

נירה לאמעי: ומשני נציגים של האקדמיה הלאומית הישראלית למדעים".

שלמה מולה: רגע, למה רק 'מוכרים בארץ'?

שלמה מולה: אם יש נניח מישהו מאוניברסיטה בחו"ל?

זבולון אורלב: מה, אתה רוצה לעשות ועדה מדעית שהם לא אזרחי המדינה?

נירה לאמעי: הוא יהיה נציג ועדה מדעית.

שלמה מולה: רק רגע, שנייה, אני שואל.

יולי יואל אדלשטיין: אתה מתכוון לאזרח ישראלי שהוא בתפקיד אקדמאי ונמצא בחו"ל?

שלמה מולה: כן.

שלמה מולה: אם יהיה אחד כזה או שאם יש מוסד אקדמי יהודי בארצות הברית.

שלמה מולה: אני לא יודע.

זבולון אורלב: אבל הוא צריך להיות מוכר בארץ.

נירה לאמעי: תמיד יכול להיות מישהו שהוא יועץ קבוע של הוועדה, שנמצא בחו"ל והוועדות קובעות כאן את הסדרים שלהן בעצמן.

מיכאל איתן: השאלה, את נותנת כאן חופש למועצה בכל מקרה, בהתייעצות עם ראש המרכז למנות ועדה מדעית.

נירה לאמעי: בוודאי.

מיכאל איתן: אומר חבר הכנסת מולה, יכול להיות שעכשיו יימצא שבאתיופיה יש מישהו שם שהיינו רוצים להשתמש בשירותיו, לתת לו להיות חבר במועצה, אז יפסלו אותו בגלל שהוא לא עונה לתנאי הסף כאן.

שלמה מולה: נכון.

מיכאל איתן: וכאן את לא מחייבת, את רק אומרת זה שיקול דעת שלהם.

מיכאל איתן: אם במקרה הם ירצו להוסיף איזה מומחה בעל שם ממקום אחר בעולם, לוועדה מדעית, שיוסיף יוקרה לוועדה עצמה, אז השאלה אם לתת לה שיקול דעת.

שלמה מולה: יש מכונים בין לאומיים, למשל בפירנצה באיטליה, שחקרו את יהדות אתיופיה בין היתר על בסיס המחקרים.

שלמה מולה: יש הרבה מאד חוקרים בחוץ לארץ שעוסקים בענייני יהדות אתיופיה, אני חושב שצריך לתת להם מקום.

דני דנון: אוקי.

דני דנון: אנחנו נוסיף – או מוסד מקביל ברמתו מחו"ל.

דני דנון: זאת אומרת שהרמה אותה רמה.

נירה לאמעי: ומוכרים בארץ או מחוץ לה.

נירה לאמעי: אני אמצא את הניסוח – למוסד שמקביל, מוסד מוכר.

מיכאל איתן: אני לא יודע למה אתם צריכים להגיד בחו"ל?

מיכאל איתן: אתם צריכים לכתוב מוסד אקדמי מוכר, לא צריך להגיד בארץ או בחו"ל.

נירה לאמעי: מוסדות אקדמאים מוכרים, בסדר.

מיכאל איתן: להזמין ישר מחוץ לארץ.

מיכאל איתן: אנחנו לא מזמינים, אבל לא מונעים.

שלמה מולה: בדיוק, העניין הוא לא למנוע, אם יש מישהו כזה.

נירה לאמעי: בסדר, אני אמצא את הניסוח.

נירה לאמעי: שניים לפחות מחברי הוועדה המדעית יהיו מקרב יוצאי אתיופיה.

נירה לאמעי: הוועדה המדעית תמנה מבין חבריה את יושב ראש הוועדה ואת ממלא מקומו.

נירה לאמעי: יושב ראש הוועדה ינהל את ישיבות הוועדה; הוא יזמן את ישיבותיה ויקבע את מועדן, את מקומן ואת סדר יומן"

פרופ' מיכאל קורינאלדי: שאלה לסעיף (ב), 'שניים לפחות מחברי הוועדה המדעית יהיו מקרב יוצאי אתיופיה'.

פרופ' מיכאל קורינאלדי: למה לא חצי, אפילו יותר מחצי אם ישנם בתוך הקהילה.

נירה לאמעי: שניים לפחות.

נירה לאמעי: זה שניים לפחות.

פרופ' מיכאל קורינאלדי: אני הייתי אומר שתהיה איזו שהיא דומיננטיות של ---

נירה לאמעי: אני רוצה להגיד לך למה זה פחות מקובל.

נירה לאמעי: כאן מדובר בוועדה מאד מאד מקצועית, היא לא מייצגת איזה שהוא אינטרס של עדה, או ---

פרופ' מיכאל קורינאלדי: בסדר, אם יהיו אנשי מקצוע שעונים על הקריטריונים להיות בוועדה.

נירה לאמעי: אבל אם מיטב החוקרים שבארץ, אחרי שדרגת, שאין ספק שגם החוקרים האתיופים נחשבים טובים, אבל מי שנחשב ממש מומחה, או נגיד הם חוקרים שהם במקרה לא ממוצא אתיופי, אבל הם טובים לעניין.

נירה לאמעי: הם האוטוריטה המדעית שטובה לעניין.

נירה לאמעי: לכן כתוב לפחות שניים.

שלמה מולה: אני אגיד לך, אני חושב שגם אסור שתהיה גם הסתגרות מדי.

שלמה מולה: זאת אומרת במחקרים צריך שתהיה איזו שהיא פתיחות, לכן לפחות שניים זה בסדר.

זבולון אורלב: אתה פוגע ביוקרה ובמעמד.

שלמה מולה: לא צריך לשנות

נירה לאמעי: סעיף 24, תפקידי הוועדה המדעית: הוועדה המדעית תאשר תכניות פעולה והצעות שיגיש לה מנהל המרכז, לרבות הצעות להעסקת חוקרים ולביצוע מחקרים ולביצוע מחקרים, בכל עניין הנוגע לפעילותו האקדמית של המכון.

נירה לאמעי: הוועדה המדעית תייעץ למנהל המרכז בכל עניין הנוגע לפעילותו האקדמית של המכון.

נירה לאמעי: סעיף 25, הפסקת כהונה: "הוראות סעיפים 13 ו-14 יחולו, בשינויים המחויבים, גם על חברי הוועדה המדעית.

נירה לאמעי: סימן ג': הארכיון סעיף 26, הקמת הארכיון: "המרכז יקים ארכיון; הארכיון יהיה חלק מארכיון המדינה, והוראות חוק הארכיונים יחולו עליו".

נירה לאמעי: סעיף 27, הטיפול בחומר הארכיוני: "(א) הטיפול בחומר ארכיוני הנוגע ----

זבולון אורלב: רגע, רגע, בסעיף 25 למה לא כללת גם את סעיף 15?

נירה לאמעי: אני אעשה את ההתאמות האלה אחר כך.

זבולון אורלב: תרשמי לך גם להוסיף את סעיף 15, זה גם קשור למועצה.

זבולון אורלב: שלא יהיה שאם מתפטר אחד או מישהו זה משתק את הוועדה.

זבולון אורלב: סעיף 15 הוא סעיף מצוין למועצה, הוא גם טוב לוועדה.

זבולון אורלב: תסתכלי רגע.

נירה לאמעי: כן, זה קשור.

זבולון אורלב: אותו דבר, גם תחיל את זה על הוועדה.

זבולון אורלב: עשית את 13,14, תוסיף גם את סעיף 15.

שלמה מולה: יש לי שאלה אם אפשר, אדוני יושב הראש.

דני דנון: לגבי איזה סעיף?

שלמה מולה: הסעיף הזה, בסעיף הארכיוני.

שלמה מולה: יש הרבה מאד חומרי ארכיון שמסתובבים בהרבה מאד מקומות בעולם, שקשורים לעולי אתיופיה, אם זה בצרפת, באיטליה, בארצות הברית.

שלמה מולה: אני התוודעתי לכך שקצת עסקתי באביו של זכריה שנמצא כאן, יונה בוגלה, שיש הרבה מאד חומר ארכיוני שנמצא בחו"ל, ואני זוכר שהייתה איזו שהיא משפחה שרצתה להעביר את זה לארכיון הציוני למשל, מאיטליה, שאנחנו עשינו מאמץ לקבל את החומר לכאן.

שלמה מולה: השאלה איך אפשר להבטיח בחוק שיהיה אפשר לאסוף את הארכיונים האלה מחוץ לארץ, ממקומות שבהם לצערי הגדול יהדות אתיופיה, שלפני קום המדינה עסקו בה בחוץ לארץ, חקרו ויש ספריות.

שלמה מולה: השאלה איך אנחנו ---

נירה לאמעי: זה לא סותר לדעתי.

דני דנון: אנחנו בחוק הזה לא ניתן את המענה לקושי הזה.

דני דנון: אנחנו ניתן את האפשרות לראש הארכיון לפעול, לעשות.

מיכאל איתן: הסימן הזה, סימן ג': הארכיון, מסתמך על החובות שקיימים במדינת ישראל ביחסים של הארכיון הלאומי, של גנז המדינה, וזה לוקח את הפעילות הפורמאלית המתחייבת מכוח החוק.

מיכאל איתן: כמובן שאין לנו שום סמכות עם החוק הזה על איזה שהוא מקום בחוץ לארץ.

מיכאל איתן: אבל מהכוחות הכלליים של המרכז לפעול, אז אני חושב שכן צריך לתת לו באיזה שהוא מקום לכתוב שיש בסמכותו לאסוף חומר או תעודות וכו'.

מיכאל איתן: נדמה לי שזה כתוב.

שלמה מולה: איפה זה כתוב?

מיכאל איתן: תקריאי את הסעיף.

נירה לאמעי: אני הוספתי באופן מיוחד את הסעיף הזה, אחרי שאתה ציינת שיש הרבה חומרים קיימים ובסעיף 3 בהקמת המרכז, כתוב כאן בסעיף (ג) – "המרכז יפעל בין היתר לאיסוף ולמיפוי של המחקר הקיים, ולריכוז הפעילות שנעשתה בתחום חקר מורשת יהודי אתיופיה, לרבות תיעוד לגבי יוחסין".

מיכאל איתן: לא, צריך להכניס כאן את המילה תיעוד, לא לגבי יוחסין: "המרכז יפעל בין היתר לאיסוף ולמיפוי של המחקר הקיים ולריכוז הפעילות שנעשתה בתחום חקר מורשת יהודי אתיופיה, לתיעוד, לרבות תיעוד לגבי יוחסין".

מיכאל איתן: לתיעוד.

מיכאל איתן: תוסיפי את המילה לתיעוד, אז יש לו סמכות לאסוף תעודות בכל העולם.

נירה לאמעי: נוסיף את המילה "לתיעוד".

פרופ' מיכאל קורינאלדי: איסוף חומר ארכיוני גם.

שלמה מולה: איסוף חומר ארכיוני, כן.

מיכאל איתן: תיעוד זה חומר ארכיוני.

מיכאל איתן: בתיעוד, לרבות תיעוד לגבי יוחסין.

דני דנון: אין שום בעיה.

דני דנון: בואו נתקדם.

גבריאל מאיר: שנייה, עוד הערה לגבי סעיף 26, מבחינה ניסוחית המוגדר ברישא לסעיף ההגדרות זה גנזך.

גבריאל מאיר: אז פשוט צריכים להתאים כאן את הנוסח.

דני דנון: במקום ארכיון?

גבריאל מאיר: כן.

שלמה מולה: מי אדוני?

נירה לאמעי: למה?

נירה לאמעי: מוגדר ארכיון.

גבריאל מאיר: הנוסח היה ארכיון המדינה?

נירה לאמעי: הארכיון: ארכיון המרכז שהוקם לפי סעיף 26.

דני דנון: יש שתי הגדרות.

יולי יואל אדלשטיין: שינו את הכותרת, הוא לא נקרא גנז המדינה, הוא נקרא משהו אחר עכשיו.

פרופ' מיכאל קורינאלדי: לא, אבל הארכיון מופיע לחוד בסעיף 2.

פרופ' מיכאל קורינאלדי: זו הגדרה מיוחדת.

מיכאל איתן: לא, מה שיולי שואל אם יש בכלל מושג כזה ארכיון המדינה.

נירה לאמעי: אני לא צריכה להגדיר את ארכיון המדינה.

מיכאל איתן: יש ארכיון המדינה?

נירה לאמעי: בוודאי שיש ארכיון המדינה, בחוק הארכיונים.

מיכאל איתן: אז זו השאלה.

נירה לאמעי: אבל בכלל יש ארכיון המדינה, זה לא משהו שאני צריכה ---

דני דנון: אוקי.

דני דנון: זה שונה, זה יחול על כולם.

דני דנון: רוברט אילטוב, הערה לסעיף הספציפי?

רוברט אילטוב: לא, אני רוצה לשאול שאלה אחרת.

רוברט אילטוב: בסמכות של איזה שר זה?

דני דנון: עוד לא הגענו לזה.

דני דנון: כמה שרים רבים על זה ואנחנו נכריע בזה היום.

מיכאל איתן: אבל הבעיה היא שהם רבים כל אחד לזרוק את זה לשני.

שלמה מולה: חכה, הלוואי שזו תהיה הבעיה.

נירה לאמעי: סעיף 27 : (ב) השר, לאחר התייעצות עם הגנז ועם מנהל המרכז, יקבע בתקנות את סוגי החומר הארכיוני הנמצא בארכיון המדינה או במוסד ממוסדותיה אשר יועבר לארכיון.

נירה לאמעי: חומר ארכיוני כאמור בסעיף קטן (ב) יועבר לארכיון, כמקור או בהעתק, באופן שיורה הגנז.

נירה לאמעי: סעיף 28, ממונה על הארכיון: "הממונה על הארכיון ימונה על ידי מנהל המרכז, באישור הגנז, ויקבל את ההוראות וההנחיות בתחום המקצועי מהגנז".

נירה לאמעי: עכשיו אנחנו עוברים לסימן שאני הוספתי לאחר שראיתי שבהצעת החוק שהוכנה לשנייה ושלישית בוועדת החינוך לגבי חוק המורשות, הוסיפה הממשלה סעיף רק לגבי המרכז של יהדות אתיופיה, על אתר הנצחה.

נירה לאמעי: וראיתי לנכון להוסיף אותו גם כאן, כי הייתה לגביו הסכמה.

מיכאל איתן: אז אולי אני אוסיף כאן מידע.

דני דנון: שלמה, בוא תחליף אותי דקה.

מיכאל איתן: המצב הוא שהממשלה קיבלה החלטה להקים ועדת שרים, שאני עומד בראשה.

מיכאל איתן: צוות שתפקידו להנציח את עולי אתיופיה שנפלו בדרכם, בסודן ועקבותיהם לא נודעו.

מיכאל איתן: ויש במקביל אתר כזה בהר הרצל, שקיים עוד מלפני החלטת הממשלה.

מיכאל איתן: הממשלה הקצתה סכום ענק לעשות את עבודת התיעוד וחיפוש השמות, ולעשות שם גם כן פעולות מסוימות.

מיכאל איתן: אני חושב שצריך לעשות איזה סינכרוניזציה.

מיכאל איתן: אין ספק שבהשלמת הפעולה, הפעילות שם באתר הנצחה הזה צריכה להיות חלק מהמורשת וחלק מפואר, טרגי, אבל מפואר מהמורשת וצריך להיות חלק מהעניין.

מיכאל איתן: אבל כרגע יש לנו כבר החלטת ממשלה שבימים אלה מתבצעת.

מיכאל איתן: אם אנחנו כעת נקבע כאן דברים בחקיקה, אני לא יודע איך אנחנו תוקעים את כל הפרויקט מצד אחד, ומצד שני אין כאן תקציב לעשות שום דבר, על זה תיכף נדבר, עד בכלל אפשר יהיה לעשות משהו.

מיכאל איתן: לכן צריך לחשוב.

שלמה מולה: זה לא סותר אבל, אדוני השר.

מיכאל איתן: אז צריך לנסח את זה.

שלמה מולה: החקיקה היא חקיקה.

מיכאל איתן: כתוב כאן – הממשלה תקים אתר הנצחה לזכרם של העולים מאתיופיה, זה בסדר.

שלמה מולה: האתר כבר הוקם, זה לא העניין.

שלמה מולה: אני חושב שיש בלבול.

מיכאל איתן: המרכז יקבע באישור הממשלה תכנית הנצחה, וכאן הבעיה.

שלמה מולה: לא, לא, לא.

שלמה מולה: אני חושב שזה מה שמתכוונים כאן על תיעוד.

שלמה מולה: יש שני דברים, אלף יש הנצחה כללית, יש מקום, יש אנדרטה.

שלמה מולה: מדברים על שמות של אנשים שלא תועדו עד היום.

שלמה מולה: לזה מתכוונים.

מיכאל איתן: אני אגיד לך למה אני מתכוון.

מיכאל איתן: יש הצעות שונות, אבל אין ספק שכל הצעה היא קשורה גם במוניומנט עצמו, בהשתלבות במוניומנט שקיים שם היום.

מיכאל איתן: יש הצעה אם השמות יהיו בלוחות, יהיה להביא לוחות חדשים, לא לוחות חדשים.

מיכאל איתן: כל מיני.

נירה לאמעי: זאת רזולוציה שהחוק לא יורד אליה.

מיכאל איתן: זו רזולוציה שהחוק לא יורד אליה, אבל החוק כותב – הממשלה תקים אתר הנצחה.

רבקה לויפר: אבל כבר הוקם.

מיכאל איתן: אז למה אנחנו צריכים את זה.

מיכאל איתן: לדעתי מה שמעניין את המרכז זה שכל הפרויקט הזה יעבור לפעילות ואחריות המרכז למשך ---

נירה לאמעי: נכון, וזה מה שכתוב פה.

נירה לאמעי: כתוב, הנה – ויהיה אחראי לאחזקתו ולניהולו של האתר.

נירה לאמעי: זה כתוב.

שלמה מולה: בדיוק, כתוב לך.

מיכאל איתן: עכשיו, לגבי האתר, אני לא יודע מי הבעלים של האתר.

שלמה מולה: עד עכשיו מי שמנהל אותו זה משרד הקליטה, יחד עם מרכז ההסברה.

שלמה מולה: וגם מי שהקים אותו זה משרד הקליטה.

שלמה מולה: צריך להגיד את זה לזכות משרד הקליטה.

מיכאל איתן: הם מנהלים את הטכסים.

מיכאל איתן: השאלה של מי הנכס עצמו.

שלמה מולה: הנכס שייך למדינה.

שלמה מולה: זה נמצא בידי ההסתדרות הציונית העולמית, כי הוא ממוקם בהר הרצל.

נירה לאמעי: אבל מיקי, לא חייבים לפרט את זה בחוק.

שלמה מולה: מה רצית להגיד, נציגת משרד האוצר?

רבקה לויפר: אני גם מסתייגת מהסעיף הזה.

רבקה לויפר: הממשלה קיבלה החלטת ממשלה, להסיק מזה השלכות תקציביות שלא כתובות כאן, ולכן אני מסתייגת.

שלמה מולה: למה את מסתייגת?

קריאה: אם זה תקציב אז מותר לה להסתייג.

נירה לאמעי: כן, אבל אני לא המצאתי את הסעיף הזה, אני עיינתי בטיוטה לשנייה שלישית שוועדת החינוך הכינה בחוק המורשות.

רבקה לויפר: אבל אולי שם אין אתרים, פה יש אתר כבר, קיים.

נירה לאמעי: לא, לא, ואחרי שראיתי ספציפית לגבי עולי אתיופיה שיש אתר ---

רבקה לויפר: אבל האתר קיים.

נירה לאמעי: מצאתי לנכון להביא את זה בפני הוועדה.

נירה לאמעי: זאת הצעה ממשלתית.

יולי יואל אדלשטיין: לכן זה איזה שהוא בלבול פשוט.

מיכאל איתן: אני אומר עוד פעם, זה תהליך של סינכרוניזציה, שלא נעשה נזקים ואנחנו עושים כאן דברים שאנחנו לא מודעים להם.

מיכאל איתן: הנה, עכשיו עולה פתאום ההסתדרות הציונית.

מיכאל איתן: אולי יש להם הסכם עם הממשלה שהם מנהלים את האתר שם, או משהו.

מיכאל איתן: אני אומר בגדול צריך לכתוב כאן משהו שיאמר שהאחריות של המרכז על הפעילות ---

נירה לאמעי: אבל כתוב.

פרופ' מיכאל קורינאלדי: אולי במקום תקים, תקיים.

מיכאל איתן: אין על זה ויכוח שמרכז המורשת יהיה אחראי על הפעילויות גם של ההנצחה של אלה שמונצחים בהר הרצל.

מיכאל איתן: השאלה היא כרגע אם אנחנו מקנים גם זכויות ולוקחים ממישהו משהו, עושים איזו שהיא פעולה בלי שאנחנו מודעים למה אנחנו עושים.

שלמה מולה: מאה אחוז, תודה.

שלמה מולה: אללי, רצית להגיד משהו?

אללי אדמסו: כן.

אללי אדמסו: אני רק רוצה להוסיף לשר איתן, יש את זה בהחלטת הממשלה של הנצחת שמות של התאמת אתר הנצחה.

אללי אדמסו: ולכן החוק הזה יכול להיות סותר את החלטת הממשלה, ולכן צריך לחשוב לפני שמאשרים.

שלמה מולה: בבקשה, זכריה.

זכריאס יונה: חבר הכנסת מולה, ציינת שהאחריות היא בידי ההסתדרות הציונית, אבל אני לא ראיתי בהחלטת הממשלה סעיף שאומר את הדברים האלה.

זכריאס יונה: צריך לבדוק את העניין.

מיכל שיטרית-רבל: לא, זה לא באחריות ההסתדרות, בוא נדייק.

מיכל שיטרית-רבל: הקרקע היא בבעלות של ההסתדרות, סליחה שאני מתפרצת.

שלמה מולה: מי מתחזק את האתר?

מיכל שיטרית-רבל: הקרקע היא בבעלות.

מיכל שיטרית-רבל: האתר עצמו נבנה על ידי הממשלה, מתוחזק על ידי משרד הביטחון, קיים אתר ולכן השימוש במילים – 'הממשלה תקים', הוא לא נכון.

מיכאל איתן: אני מתכוון למשהו אחר.

שלמה מולה: יש לי הצעה.

שלמה מולה: אני מציע להוריד את הסעיף ונגיש אותו כהסתייגות ולא נעכב את ההצבעה היום.

שלמה מולה: נוריד את הסעיף הזה.

מיכאל איתן: נכון.

מיכאל איתן: אבל יש לי הצעה, אולי אנחנו כן יכולים להסכים על נוסח שאומר שבמסגרת הפעולות יכללו גם הפעולות שם.

שלמה מולה: אני מציע שכשנגיש הסתייגות נקיים על זה דיון אחר כך.

נירה לאמעי: לא, לא, חברה', סליחה, רבותי.

נירה לאמעי: אם יש הסתייגות אנחנו צריכים לדון בה.

דני דנון: יש לי שאלה.

דני דנון: חוץ מהיזמה שלך זה הגיע מאיפה שהוא הסעיף הזה?

נירה לאמעי: וודאי.

דני דנון: מי פנה בעניין הזה?

נירה לאמעי: הסעיף הזה לקוח מהנוסח הממשלתי שנוסח בוועדת חינוך של חוק המורשות, והוא סעיף ספציפי למרכז מורשת יהדות אתיופיה.

שלמה מולה: רק רגע, אני יודע להגיד מאיפה זה בא.

שלמה מולה: מאחר שהייתה כוונה שהחוק הזה לא יקודם אלא האכסניה שלו תהיה רק בחוק מורשת עדות, אז אנחנו הצלחנו לשכנע, אני שמח, יחד עם השרים, שזה לא עונה לצרכים של עולי אתיופיה, ולכן אני מניח שזה יהיה נפרד.

שלמה מולה: לכן הסעיף הזה הוא כרגע לא רלבנטי בכלל, מחוקקים חוק נפרד לגמרי.

שלמה מולה: אם זו תהיה האכסניה שלו בעתיד בעוד 50 שנה, אהלן וסהלן, נוריד אותו.

זבולון אורלב: דני, גם אני ממליץ להוריד את הסעיף.

שלמה מולה: גם אני.

נירה לאמעי: רק רבותי, אם מישהו מתכוון להגיש אותו כהסתייגות, אנחנו צריכים עכשיו לדון בה ולהצביע עליה.

נירה לאמעי: זו רק הערה לסדר.

זבולון אורלב: אין כאן אף חבר כנסת או שר שרוצה להגיש הסתייגות.

רבקה לויפר: אנחנו מסתייגים מהסעיף.

שלמה מולה: ממה?

יולי יואל אדלשטיין: אם הוא ירד אז ממה אתם מסתייגים?

דני דנון: סליחה, יש הצעה של חבר הכנסת מולה להוריד את הסעיף.

דני דנון: מישהו מתנגד להצעה?

דני דנון: אוקי, אנחנו מורידים את הסעיף.

דני דנון: נא להתקדם בבקשה.

שלמה מולה: תודה רבה.

פרופ' מיכאל קורינאלדי: רציתי להגיד משהו לגבי סעיף 29.

דני דנון: הסעיף ירד מסדר היום.

פרופ' מיכאל קורינאלדי: לא, סעיף 29 הראשון.

פרופ' מיכאל קורינאלדי: יש שניים.

דני דנון: לא, שניהם ירדו.

יולי יואל אדלשטיין: פרק האתר ירד מסדר היום.

פרופ' מיכאל קורינאלדי: השני דווקא בסדר.

יולי יואל אדלשטיין: מה זה השני?

יולי יואל אדלשטיין: המרכז יקבע, באישור הממשלה, תכנית הנצחה ויהיה אחראי להחזקתו ולניהולו של האתר.

דני דנון: לא, לא, אנחנו לא נכנסים לזה.

יולי יואל אדלשטיין: אני מציע לא להיכנס לזה.

יולי יואל אדלשטיין: בסוף אנחנו נמוטט את המרכז הזה שאין לו תקציב ויגידו אתם אחראים ולא מקיימים את החוק.

דני דנון: בוא נתקדם.

נירה לאמעי: פרק ד': הוראות כלליות "סעיף 30, ניגוד עניינים: חבר המועצה, חבר ועדה או עובד המרכז (בסעיף זה – חבר) יימנע מהשתתפות בדיון ומהצבעה בישיבות אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו לבין עניין אישי שלו או לבין תפקיד אחר שלו; חבר לא יטפל במסגרת תפקידו בנושא העלול לגרום לו להימצא במצב כאמור גם מחוץ לישיבות.

נירה לאמעי: התברר לחבר כי נושא הנדון בישיבה או מטופל על ידיו עלול לגרום לו להימצא במצב של ניגוד עניינים כאמור בסעיף קטן (א), יודיע על כך ליושב ראש המועצה, ליושב ראש הוועדה או למנהל המרכז, לפי העניין.

נירה לאמעי: לעניין סעיף זה, אחת היא אם מילוי התפקיד האחר הוא בתמורה או שלא בתמורה.

נירה לאמעי: בסעיף זה – "עניין אישי" - לרבות עניין אישי של קרובו או עניין של גוף שחבר או

פרופ' מיכאל קורינאלדי: או של הוועדה המדעית.

פרופ' מיכאל קורינאלדי: זה בסעיף (ב) בסוף.

פרופ' מיכאל קורינאלדי: יושב ראש הוועדה, איזו וועדה?

פרופ' מיכאל קורינאלדי: הוועדה המדעית.

נירה לאמעי: אני חושבת שזה הוגדר לפני כן.

נירה לאמעי: לא, חבר ועדה אני אומרת כי יכול להיות שהמרכז יקים ועדות נוספות.

שלמה מולה: נכון.

נירה לאמעי: יש הרבה פעמים ועדות משנה נוספות.

נירה לאמעי: "עניין אישי" – לרבות עניין אישי של קרובו או עניין של גוף שחבר או קרובו מנהלים או עובדים אחראים בו, או עניין של גוף שיש לכל אחד מהם חלק בהון המניות שלו, בזכות לקבל רווחים, בזכות למנות מנהל או בזכות ההצבעה; "קרוב" – בן זוג, הורה, ילד, אח או אחות או אדם אחר הסמוך על שולחנו של חבר, ובן זוגו של כל אחד מאלה.

נירה לאמעי: סעיף 21, מימון פעילות.

גבריאל מאיר: סליחה, שאלה לגבי סעיף 30 (א).

גבריאל מאיר: האם צריכים לפרט את הוועדה בשורה הראשונה, על מנת שיהיה ברור איזו ועדה.

נירה לאמעי: אני כרגע אמרתי שאני כותבת ועדה כי יכול להיות שיוקמו ועדות משנה.

נירה לאמעי: המועצה יכולה בסדרי הדיון שלה לעשות כל מיני דברים כמו הקמת ועדות משנה.

נירה לאמעי: אז זה לא רק הוועדה המדעית.

נירה לאמעי: כל ועדה.

גבריאל מאיר: אז אותו עניין גם לגבי הביטוי 'ישיבות', בשורה 2.

גבריאל מאיר: ישיבות של כל גוף שלא ייקבע בהמשך על ידי המרכז.

נירה לאמעי: מה?

נירה לאמעי: עוד פעם.

גבריאל מאיר: האם בשורה שנייה צריכים לפרט ישיבות של איזה גופים, ישיבות מועצה, ישיבות ועדה, על מנת שהדבר יהיה ברור.

נירה לאמעי: אני חושבת שזה ברור, זה נוסח מקובל וסטנדרטי, אבל אני יכולה לשאול את הממונה על נוסח החוק אם זה לא ברור.

גבריאל מאיר: ושאלה שלישית לגבי הנוסח, האם יש בעיה להתייחס לעובדי המרכז ביחד עם חבר מועצה וחבר ועדה, שהרי עובד הוא לא, ממתי עובד מצביע?

נירה לאמעי: לא, זו השתתפות בדיון.

גבריאל מאיר: לא צריך להפעיל פשוט את הדין השונה של העובדים שם על מנת שההוראה תהיה ברורה.

נירה לאמעי: אני לא חושבת שאנחנו נתחיל עכשיו לעשות סעיפי ניגודי עניינים לכולם.

נירה לאמעי: אני חושבת שזה יסרבל.

גבריאל מאיר: בסדר.

נירה לאמעי: מבינים למה הכוונה.

נירה לאמעי: סעיף 31, מימון פעילות, כאן יש לנו הערה של משרד האוצר, שמבקש שיהיה כתוב בצורה ברורה כי: "הקמת המרכז ופעילותו ימומנו מתקציב המשרד לקליטת העלייה ולא מתקציב המדינה, בכפוף להוראות סעיף 21, כפי שדרוש להוצאות קיומו, החזקתו, פיתוחו וניהול מכלול פעילויותיו, ומתרומות ומהכנסות שיהיו למרכז".

שלמה מולה: מה פתאום משרד הקליטה?

זבולון אורלב: מה את קוראת עכשיו?

נירה לאמעי: קראתי את סעיף 31 והערתי כי משרד האוצר ביקש שהמילים "תקציב המדינה" יוחלפו ב"תקציב המשרד לקליטת עלייה".

שלמה מולה: מה פתאום?

שלמה מולה: אני נגד.

שלמה מולה: זה אומר שלא יקום מרכז.

שלמה מולה: תקציב המדינה, מה זאת אומרת?

שלמה מולה: ברור שתקציב המדינה.

רבקה לויפר: באף חוק אין דבר כזה.

מיכאל איתן: יש לי הצעה לפתור את הבעיה.

מיכאל איתן: אני מציע שבמקום שיהיה כתוב שזה ימומן ממשרד הקליטה, ימומן מהמשרד לשיפור השירות לאזרח.

זבולון אורלב: אז סוף סוף תקבל תקציב.

שלמה מולה: מה פתאום?

שלמה מולה: מה זה תקציב משרד הקליטה?

שלמה מולה: מה, אתם השתגעתם?

רבקה לויפר: אין בחוק כאלה דברים.

מיכאל איתן: אבל אולי אני יכול לדווח לכם קצת על השיחות שלכם.

דני דנון: רק שנייה השר איתן, לזה נגיע בסוף.

דני דנון: אני רוצה לשים את סעיף 31 שנייה בצד.

דני דנון: בואו נתקדם.

נירה לאמעי: אני רק אציין שמבחינה משפטית תקציב המשרד לקליטת עלייה הוא חלק מתקציב המדינה.

דני דנון: זה ברור.

דני דנון: בואו נקריא את כל החוק, נגיע לנושא התקציב ונוכל לסיים.

דני דנון: תקריאי בבקשה את הסעיפים האחרים.

נירה לאמעי: "סעיף 32, תקציב: המועצה תאשר הצעת תקציב שנתי ותגישה לשר ולשר האוצר לשם אישורם.

נירה לאמעי: שנת תקציב המרכז תהיה כשנה של תקציב המדינה".

נירה לאמעי: "סעיף 33, עובדים: תנאי העסקתם של עודי המרכז יהיו כשל עובדי המדינה בתפקידים מקבילים, לפי המלצת המועצה"- וכאן, בהמשך ביקש משרד המשפטים להוסיף: "בשינויים שתאשר הממשלה".

זבולון אורלב: בשינויים או בתיאומים?

נירה לאמעי: לא, בשינויים שתאשר הממשלה.

נירה לאמעי: זה הערה שקיבלתי ממש לפני הדיון.

שלמה מולה: מה זה קשור לממשלה?

נירה לאמעי: אולי יסביר הנציג של משרד המשפטים.

נירה לאמעי: זו הערה שהגיעה לפני הדיון.

שלמה מולה: מה עכשיו הממשלה?

שלמה מולה: אתם רוצים עכשיו שעל כל עובד של מרכז מורשת ילכו לשם לאישור הממשלה?

זבולון אורלב: מה שעשיתם בחוק שזר תעשו גם פה.

חנן ארליך: עורך דין חנן ארליך, משרד המשפטים.

חנן ארליך: ראשית אנחנו מבקשים שגם תנאי קבלתם, לא רק העסקתם.

חנן ארליך: קבלתם והעסקתם של עובדי המרכז, יהיו כשל עובדי המדינה בתפקידים מקבילים, לפי המלצת המועצה בהתאמות.

שלמה מולה: זה בסדר.

חנן ארליך: אפשר להשאיר את הנוסח – בהתאמות שייקבע השר, בהסכמת שר האוצר.

חנן ארליך: אז זה לא תיאומים אלא התאמות.

נירה לאמעי: אוקי.

נירה לאמעי: דרך אגב, אני אמרתי לממונה לעשות התאמות.

נירה לאמעי: היא בדקה בכל החוקים ואמרה לי - זה תיאומים.

נירה לאמעי: אני מסכימה איתך על המילה התאמות.

דני דנון: מצוין, תודה חנן.

דני דנון: סעיף 34.

נירה לאמעי: "סעיף 34, איסור העברת נכסים: המרכז לא יהא רשאי למכור, לשעבד או להעביר בדרך אחרת נכס שבבעלותו, למעט נכסים שפרטים לגביהם, לרבות סוגם ושוויים, נקבעו בתקנות, אלא באישור השר.

נירה לאמעי: המרכז לא ייטול הלוואה העולה על סכום שקבע השר בתקנות אלא באישור השר ושר האוצר".

זבולון אורלב: באיזה תקנות?

נירה לאמעי: בתקנות שהשר יקבע.

דני דנון: הוא צריך לקבוע תקנות.

זבולון אורלב: לגבי החוק הזה?

דני דנון: כן.

נירה לאמעי: כן, וודאי.

נירה לאמעי: "סעיף 35, ביצוע ותקנות: השר ממונה על ביצוע חוק זה והוא רשאי להתקין תקנות בכל הנוגע לביצועו, לרבות סדרי העבודה של המועצה".

נירה לאמעי: את סעיף התחילה השארתי פתוח כרגע, סעיף 36.

דני דנון: מה את מציעה?

דני דנון: תציעי.

נירה לאמעי: לגבי סעיף התחילה?

נירה לאמעי: אני מניח שחצי שנה זה סביר.

זבולון אורלב: חצי שנה זה זמן סביר להתארגנות.

דני דנון: אוקי, שישה חודשים.

נירה לאמעי: "סעיף 36, תחילה: תחילתו של חוק זה שישה חודשים מיום פרסומו".

שלמה מולה: יש לי שאלה משפטית.

שלמה מולה: האם המכון הזה יוכל לגייס תרומות עצמאיות?

דני דנון: לא כתוב פה אחרת.

נירה לאמעי: כן, זה כתוב.

דני דנון: איפה כתוב.

מיכאל איתן: בעיקרון, אנחנו דיברנו על זה שכן, שהתשובה תהיה כן.

שלמה מולה: לא, אני רוצה לוודא שכן תהייה אפשרות לאותו מכון לגייס כסף.

נירה לאמעי: זה מופיע.

נירה לאמעי: סעיף 31, מימון פעולות, "הקמת המרכז ופעילותו ימומנו מתקציב המדינה ... ומתרומות ומהכנסות שיהיו למרכז".

שלמה מולה: מצוין, בסדר גמור.

דני דנון: אני חוזר לסעיף 31, מימון פעולות.

דני דנון: אני רק רוצה להזכיר שהתקיימו מספר דיונים בהשתתפות השר מיכאל איתן, שרת התרבות, משרד הקליטה וכרגע אנחנו רוצים שהשר הממונה יהיה שר התרבות על החוק הזה, ואני רוצה שהשר איתן יבהיר את הנושא, ואז נוכל להגיע לנושא של תקציב מדינה, או לא מדינה.

דני דנון: אבל השר איתן יבהיר ונוכל לסיים את העניין.

דני דנון: בבקשה, השר מיכאל איתן.

מיכאל איתן: אני רוצה למסור שאני שוחחתי ביזמתן של שתי השרות הנוגעות בדבר, גם עם שרת הקליטה וגם עם שרת התרבות ובסוף אני אקח את כל הנימוקים.

מיכאל איתן: מדובר כאן בחוק מורשת, לא מדובר פה בקליטה של אנשים חיים.

מיכאל איתן: מדובר פה במשהו שעבר בעבר דרך הנושא של התרבות ומה שמדובר פה יותר מכל זה הבעיה התקציבית, ששרת הקליטה הסבירה לי שאם הנושא הזה יועבר לתחום אחריותה, היא לא תוכל לבצע את החוק, כפי שהוא נוסח על פי המלצות האוצר, כפי שראיתם אותן גם בסעיף הקובע שהשר הממונה הוא השר לקליטת עלייה, וגם בסעיף 31 שמדבר על נושא התקציב.

מיכאל איתן: מכלל זה אני רוצה לומר משפט אחד נוסף.

מיכאל איתן: זה לא עולה ששרת התרבות אמרה טוב, אז אנחנו נממן את זה כן מתקציב משרדנו.

מיכאל איתן: שרת התרבות אמרה גם היא שהיא כן מעוניינת שהחוק יהיה בתחום הפעילות של המורשות, כפי שהיה לאורך כל הדרך והיא מוכנה לקחת את האחריות להפעלת החוק.

מיכאל איתן: אבל היא מודיעה בצורה המפורשת ביותר, שגם מבחינתה, כאשר מדובר על תקציב, מדובר על תקציב שיוקצה במסגרת הקצאות שהמשרד יוכל לקבל, ולא במסגרת התקציב השוטף של המשרד.

מיכאל איתן: האמת היא, שיש כאן סיכון מסוים שאנחנו לוקחים, שאנחנו מחוקקים חוק שאין לנו עדיין, באופן מעשי, או יש לנו יותר מזה, יש לנו חוסר הסכמה בדבר האפשרויות לממן אותו.

מיכאל איתן: אבל אנחנו בצומת הזה צריכים לעשות הערכת מצב.

מיכאל איתן: או שלא יהיה חוק ונחכה עד שנקבל את הכסף, או שיהיה חוק.

מיכאל איתן: יש הרבה דברים שאפשר להתחיל לעשות אותם גם ללא תקציב.

מיכאל איתן: ותוך יצירת החוק ותנועה אני בטוח שיהיו הרבה גורמים נוספים שיעזרו לנו לשכנע את האוצר להקצות את הכסף.

מיכאל איתן: כשאני חוזר גם כאן, דובר וזה דובר בזמנו, שהתקציב לא יחרוג מעבר לסעיפים התקציביים, שזה בסביבות 5 מיליון שקלים בשנה.

דני דנון: תודה לשר איתן.

דני דנון: אני רוצה לומר שאנחנו ---

מיכאל איתן: מהתקציב הממשלתי, אני מתכוון.

דני דנון: כן.

דני דנון: אם אני הייתי שר אני הייתי נאבק שהחוק הזה יבוא אלי.

דני דנון: אבל אני לא שר הקליטה היום, אבל חשוב לנו לקדם את החוק הזה היום ולכן אנחנו רוצים לברך על המתווה שמוצע פה.

דני דנון: והוועדה, אחד מהתפקידים שלה יהיה להמשיך וללחוץ, כמו שקרה בחוקים אחרים, ליישום של החוק.

דני דנון: ואנחנו נדאג שזה מה שיקרה, שהחוק הזה יישום ויתוקצב.

דני דנון: וגם לא מדובר חברים לא ב-500 מיליון שקלים ולא ב-50 מיליון שקלים.

דני דנון: מדובר בעד 5 מיליון שקלים.

יולי יואל אדלשטיין: למען הסר ספק, על מה אנחנו נצביע היום בסעיף 31?

יולי יואל אדלשטיין: מתקציב המדינה?

זבולון אורלב: בוודאי.

מיכאל איתן: זה לא קובע כלום.

דני דנון: כן, מתקציב המדינה.

נירה לאמעי: רבותי, זה בעיקרון סעיף שלא חייב להיות כלול בחוק.

יולי יואל אדלשטיין: רצוי שיהיה.

נירה לאמעי: זה ברור שאם אנחנו מחוקקים אותו ---

זבולון אורלב: אפשר להוסיף – ושלא יפחת מ-5 מיליון.

שלמה מולה: לא, לא, אני לא רוצה.

זבולון אורלב: אמרת שלא יפחת.

רבקה לויפר: העלות המינימאלית להקמה של תאגיד סטטוטורי כמו שמציעה הצעת החוק היא משהו בסביבות ה-7 מיליון שקלים, לא 5 מיליון שקלים וזו העלות המינימאלית.

רבקה לויפר: ודבר שני, אנחנו עומדים על זה, הנושא של שרת התרבות או שרת הקליטה לא תואם איתנו, ולגבי סדרי העדיפות, זה בינתיים לא נלקח בחשבון בתקציב 2011-2012.

רבקה לויפר: זה צריך לבוא בסדרי העדיפות של המשרדים.

דני דנון: סליחה, גברתי, 2011 כבר נגמר.

דני דנון: 2012 – התחולה של החוק יש לה זה.

דני דנון: זאת אומרת החוק יעבור היום בוועדה אני מאמין, יעבור במליאה, ואז המשרדים יצטרכו לעשות את ההתאמות ולהחליט על סדרי עדיפויות.

רבקה לויפר: שלא בתיאום א יתנו.

דני דנון: אנחנו לא מבקשים שתביאו שיק עכשיו פה בוועדה.

שלמה מולה: אני רוצה לומר משהו.

דני דנון: כן, רק בקצרה.

דני דנון: בבקשה, חבר הכנסת מולה.

זבולון אורלב: תשמעי, גברתי, להגיד את הדבר שאת אמרת פירושו של דבר להוריד תקציבים ממוסדות תרבות אחרים, בהנחה שזה הולך לתרבות.

זבולון אורלב: הרי זה לא עולה על הדעת.

זבולון אורלב: כשמחוקקים כזה חוק כן, מתכוונים שמשרד התרבות יקבל תוספת עבור הדבר הזה וחבל להסתיר את העניין הזה.

זבולון אורלב: חבל להסתיר.

זבולון אורלב: אלא אם בא האוצר ואומר למשרד התרבות, תשמע, בזבזתם איזה סכום, ואפשר להתווכח על הדבר הזה.

זבולון אורלב: אבל מבחינת המחוקק זה בלתי אפשרי שיהיה תלוי יישום החוק הזה, בכך שיפחיתו תקציבים ממוסדות תרבות אחרים.

זבולון אורלב: מחר יחוקקו עוד חוק, ואז יפחיתו את התקציב גם של מרכז המורשת הזה.

זבולון אורלב: זה דבר בלתי מתקבל על הדעת.

זבולון אורלב: כמו שאם מקימים עוד תיאטרון או מקימים עוד אגודת ספורט או עוד יש ענף אולימפי, לא מורידים לענפים אולימפיים אחרים אלא בודקים לגופו.

זבולון אורלב: ולכן אם בא המחוקק ואומר – אנחנו רוצים להקים מרכז – הכוונה שתקציב המדינה ימצא את הפתרון שלמרכז הזה יהיה את התקציב הדרוש.

זבולון אורלב: אני כופר במה שאת אומרת שהעלות זה 7 מיליון שקלים, עד אשר תגישו תחשיב מסודר.

שלמה מולה: אני רוצה להגיד כזה דבר, קודם כל יש לי חדשות בשבילך.

שלמה מולה: הנה, אנחנו כמציעים נאמר שתחולת החוק תהיה מהאחד בינואר 2013, בסדר?

שלמה מולה: זאת אומרת אנחנו עכשיו במרס וחצי שעה זה תשעה חודשים, יהיה לכם, לשרים הממונים יהיה ----

זבולון אורלב: לא, לא, לא, אתה טועה.

זבולון אורלב: אני אגיד לך למה אתה טועה.

זבולון אורלב: יש הבדל בין להקים את המועצה, לבחור את האנשים, שזה לא עולה כסף, לבין הביצוע התקציבי.

שלמה מולה: רגע, אני מדבר על החלק של התקציב.

שלמה מולה: אני חושב שהחוק הזה יכול היה לעבור לפני שלוש שנים והקריאה הטרומית והקריאה הראשונה עברה בכנסת הקודם.

שלמה מולה: ומי שתקע אותנו זה אתם, אנשי האוצר.

שלמה מולה: צריך להגיד את האמת.

שלמה מולה: אי אפשר כשמדובר פה באמת בפירורים, ביחס לתקציב המדינה, פירורים.

שלמה מולה: זה לא כסף.

שלמה מולה: זה פירורים.

שלמה מולה: בכל מקום שאני בא ואומר כשמדובר בעולי אתיופיה אני יודע שהאוצר קודם כל אומר "לא".

שלמה מולה: "אין".

שלמה מולה: אין ואין ואין.

שלמה מולה: מה עכשיו?

שלמה מולה: אתם רוצים לתקוע את החוק?

שלמה מולה: למה?

שלמה מולה: למה זה טוב?

שלמה מולה: עכשיו לעניין של השרים.

שלמה מולה: תראו, האמת היא, אני בתחילת הדרך של החוק סברתי שהאכסניה של החוק יהיה משרד הקליטה.

שלמה מולה: אני סברתי, חשבתי שמשרד הקליטה יהיה מאד minded לעניין, עד להקמתו של המרכז, אחרי שיוקם יעבור למשרד התרבות.

שלמה מולה: אבל בוויכוחים הפוליטיים ביחס של משרד הקליטה היום לעולי אתיופיה, אני מעדיף ---

מיכאל איתן: לא, אני מציע שלא ניכנס לזה.

מיכאל איתן: השרה דיברה איתי ---

שלמה מולה: אני מעדיף שזה יהיה עם שרת התרבות.

מיכאל איתן: השרה דיברה איתי ואין כאן שום עניין, להיפך.

מיכאל איתן: זה לא נכון.

מיכאל איתן: המצב הוא שהחוק, כמו שאמרת, החוק כבר מוכן, אנחנו כבר מדברים לא על תקופת אינקובציה ויש בעיה תקציבית ותו לא, ובואו נעזוב את כל שאר הדברים.

דני דנון: תודה.

שלמה מולה: טוב, בסדר.

דני דנון: יש לי שאלה לגבי התחולה, חבר הכנסת מולה, אתה עדיין מציע את ההצעה שלך?

שלמה מולה: אני חושב שזה ---

פרופ' מיכאל קורינאלדי: לא, לא, לא, שישה חודשים זה בסדר.

פרופ' מיכאל קורינאלדי: עד שיקימו את זה.

שלמה מולה: אני לא יודע אם אפשר לנסח עם הדברים שאין להם הוצאות תקציביות יהיה אפשר לעשות.

נירה לאמעי: אפשר לנסח משהו כזה, אבל אני עדיין חושבת שאם יש בעיה תקציבית בכל זאת ---

שלמה מולה: אני לא רוצה שאנחנו נגיע למצב שבו חוקקנו חוק ואי אפשר לבצע.

מיכאל איתן: חבר הכנסת מולה, אני אגיד לך את הפרקטיקה של החיים מניסיוני.

מיכאל איתן: ברגע שמקימים מועצה, הופכים להיות עוד אנשים אינטרסנטיים שיעזרו לנו לדחוף את העניינים.

מיכאל איתן: אנחנו נצטרך לעשות לובי.

מיכאל איתן: בוא נפעיל את החוק, יקימו את המועצה, יתחילו להניע את התהליכים, אנחנו נוכל ל---

זבולון אורלב: היום במרס, אם אתה קובע שישה חודשים, אז בספטמבר יקומו המוסדות.

זבולון אורלב: זה הזמן הנכון שהם יטפלו לקראת התקציב.

שלמה מולה: אני רק אשאל אותך שאלה טכנית – האם ההתנגדות של האוצר תמנע מאיתנו את ההצבעה?

דני דנון: לא, אין התנגדות.

דני דנון: אני שמעתי פה את הערת האוצר ואין פה התנגדות של האוצר.

שלמה מולה: אם יהיה לך אחד בינואר 2013 – את מסירה את ההתנגדות שלכם?

רבקה לויפר: לא, הנושא הזה לא מתואם איתנו.

שלמה מולה: רק רגע, אני אומר לך לא חצי שעה, אני אומר האחד במרס 2013, בשנת התקציב 2013.

שלמה מולה: מה שאת אומרת לי עכשיו – גם עם זה אני לא מסכימה איתך.

שלמה מולה: אז אני חוזר בי.

שלמה מולה: אז אנחנו נלך לחצי שנה.

דני דנון: רבקה, מה עמדת משרד האוצר לגבי החוק כפי שהוצג בוועדה כרגע?

רבקה לויפר: על הנושא של שרת התרבות אני שומעת פעם ראשונה.

רבקה לויפר: זה לא תואם איתנו.

יולי יואל אדלשטיין: רגע, מה עניין של האוצר?

יולי יואל אדלשטיין: לא הבנתי, פעם שנייה את חוזרת על זה.

יולי יואל אדלשטיין: מה זאת אומרת 'לא תואם איתנו איזה שר יהיה אחראי?

יולי יואל אדלשטיין: '

רבקה לויפר: ועדת שרים ביקשה לתאם איתנו את ---

יולי יואל אדלשטיין: מה?

יולי יואל אדלשטיין: איזה שר יהיה אחראי על ביצוע החוק?

רבקה לויפר: לגבי חוק המורשות ---

יולי יואל אדלשטיין: אני לא חושב שבפרוטוקול צריך להיות משפט כזה.

רבקה לויפר: לגבי חוק המורשות הכללי, שוב, אנחנו היינו שמחים שהחוק הזה היה נכנס במסגרת חוק המורשות הכללי ואז ----

זבולון אורלב: ששר האוצר יגיש הסתייגות בחתימת ידו.

שלמה מולה: ששר האוצר יגיש הסתייגות בחתימת ידו.

שלמה מולה: אני רוצה לראות.

רבקה לויפר: דבר שני, לנושא התקציב כרגע בתקציב המדינה אין סעיף תקציבי עבור הנושא הזה.

רבקה לויפר: צריך למצוא איפה הוא נמצא.

שלמה מולה: אז יש לכם חצי שנה למצוא.

נירה לאמעי: זה לא עולה כסף למנות את המועצה.

דני דנון: תודה.

דני דנון: משרד הקליטה, בקצרה בבקשה.

מיכל שיטרית-רבל: אני רוצה למחות על דבריו של חבר הכנסת שלמה מולה, שהיה עובד משרד הקליטה ויודע שאין התנגדות במשרד הקליטה.

מיכל שיטרית-רבל: אלף השרה לקליטת עלייה היא אחת מהחותמים על הצעת החוק שהוגשה בזמנו.

מיכל שיטרית-רבל: דבר שני, השרה לקליטת עלייה הסכימה לקבל עליה בוועדת השרים לחקיקה, אבל מאחר שמורשות זה נושא במהותו שמטופל על ידי תרבות, משרד הקליטה מטפל בקליטת עולים בשלבים הראשונים, לא יודע לטפל במורשות, לכן זה נכון יותר מכל הבחינות שזה יטופל במשרד התרבות.

שלמה מולה: אבל בהתחלת החקיקה אתם רציתם את החוק.

מיכל שיטרית-רבל: וכמובן שאין משמעות לעניין הזה ---

שלמה מולה: בתחילת החקיקה ---

מיכל שיטרית-רבל: מהתקציב, אם זה שר התרבות או שר הקליטה.

מיכל שיטרית-רבל: זה ממש לא רלבנטי.

דני דנון: תודה.

דני דנון: משרד התרבות.

גבריאל מאיר: אני פשוט מבקש, למען הסדר הטוב, לחזור על הדברים של השר איתן.

גבריאל מאיר: אני ביקשתי מלשכת שרת התרבות להדגיש בעצם שני דברים, שהחוק חשוב, צריך לקדמו.

גבריאל מאיר: יחד עם זאת, בעצם היכולת של השרה לשמש כשרה ממונה על החוק ולבצע את החוק, הוא בהחלט מותנה ותלוי בכך שתהיה תוספת תוספתית, ובלי זה לא יהיה ניתן לממש את הדברים.

יולי יואל אדלשטיין: טוב, זה ברור.

יולי יואל אדלשטיין: מקובל על כל הנוכחים.

דני דנון: עוד לגבי הנושא התקציבי, כן.

שושנה בן-דור: לא, זה לא בנושא התקציבי בכלל.

דני דנון: לגבי מה זה?

שושנה בן-דור: אני רוצה להעיר הערה שנדמה לי שגם קודם, בישיבה הקודמת הערתי, וזה בנושא סעיף 5.

דני דנון: עברנו את זה כבר.

שושנה בן-דור: אני יודעת, הערתי ואני חושבת שצריכים לחזור לנושא הזה.

דני דנון: לא, יכול להיות שלא קיבלנו את הערתך, אני לא זוכר.

שושנה בן-דור: אז אני מעלה את זה שוב, במיוחד עם הפרופסור קורינאלדי יושב מולי.

שושנה בן-דור: נראה לי שקייס אחד, קייס ורב הם בתחום הזה במעמד מאד מאד שונה, ונראה לי שקייס אחד לא מספיק.

דני דנון: אנחנו לא נפתח את זה כרגע.

נירה לאמעי: נציג ממשלתי אחד מכל משרד ממשלתי.

דני דנון: אנחנו לא נפתח את זה כרגע.

דני דנון: אנחנו סיום החקיקה.

דני דנון: הערות בנושא התקציב.

עקיבא מנגסטו: לא, אני רוצה להתייחס דווקא בהמשך למה שאמרה שושנה, באמת בעמוד 4 סעיף (ב) כתוב "שליש לפחות מחברי המועצה".

עקיבא מנגסטו: אני דווקא הייתי מציע שיהיה כתוב לפחות 50%.

דני דנון: חבל, דיברנו על זה.

שלמה מולה: שושנה, אילו לא היו מפחיתים את מספר המועצה, אני הייתי תומך בדעתך.

שלמה מולה: אבל מאחר שמספר המועצה מהדיון הקודם, יש בקשה להפחית את זה בשניים, אז אין ברירה.

שושנה בן-דור: אפשר להגיד בנושא זה אני הייתי אומרת שני קייסים בלי רב.

דני דנון: תודה.

עקיבא מנגסטו: לא סיימתי.

דני דנון: כתוב 'לפחות'.

דני דנון: איך קוראים לך, אדוני?

עקיבא מנגסטו: אני עקיבא.

דני דנון: עקיבא, כתוב 'שליש לפחות מחברי המועצה'.

עקיבא מנגסטו: לא, אני הייתי מסתייג מזה והייתי אומר שלפחות 50%.

מיכאל איתן: עצור שנייה.

מיכאל איתן: יש כאן נציגים של משרד התרבות, היה לנו חוק למורשת יהודי לוב נדמה לי.

מיכאל איתן: היה חוק מורשת כבר שעבר, לא?

זבולון אורלב: יש כמה חוקים.

גבריאל מאיר: יש מספר חוקים כאלה.

מיכאל איתן: גם לוב וגם ---

מיכל שיטרית-רבל: בוכרה.

מיכאל איתן: וגם בוכרה.

מיכאל איתן: מה כתוב שם לגבי הרכב המועצה מבחינת המינימום של יוצאי בוכרה ויוצאי לוב?

מיכל שיטרית-רבל: לא, אבל כאן זה שונה קצת.

מיכל שיטרית-רבל: מה ששונה פה, זה לא סתם חברי מועצה מכיוון שרוצים שהמרכז הזה יתייחס גם לענייני נישואים וגירושין.

מיכל שיטרית-רבל: זה שונה.

מיכאל איתן: לא, לא, אני מדבר כעת על משהו אחר, לא על הקייס ולא על הרב.

מיכאל איתן: אני מדבר על הסוגיה האם בחוקי מורשת אחרים שוריין מינימום של יוצאי אותה מורשת.

דני דנון: תודה.

דני דנון: אני רוצה לומר משפט לחברים ודיברנו על זה גם בחוקים אחרים שהעברנו לקראת חיזוק העדה של ייצוג הולם.

דני דנון: האויב של הטוב מאד זה המצוין.

דני דנון: אז החוק הזה הוא טוב מאד.

דני דנון: הוא לא מצוין, אבל אני רוצה שנעביר אותו ונתקדם ובעתיד תמיד נוכל לעבור ולעשות חישובים.

שלמה מולה: אני מציע שאם יהיו בו תיקונים נמשיך לעשות תיקון, אבל כרגע להעביר את החוק.

עקיבא מנגסטו: אדוני השר, קטעת אותי.

עקיבא מנגסטו: אני פשוט ---

מיכאל איתן: אני רוצה לעזור לך.

מיכאל איתן: אם אני אמצא ששם 50%, 60% ---

עקיבא מנגסטו: המטרה היא ---

שלמה מולה: עקיבא, עקיבא, אני מבקש ממך ---

עקיבא מנגסטו: לא, שאלה שנייה, יש לי עוד שאלה.

שלמה מולה: שנייה, עקיבא.

שלמה מולה: אתה רוצה שיהיה חוק?

עקיבא מנגסטו: בוודאי.

שלמה מולה: אז תן לנו לסיים את החקיקה.

שלמה מולה: אם צריך לתקן בהמשך אנחנו נתקן.

שלמה מולה: כרגע אין צורך לעשות שום שינויים בסעיפים המוסכמים עליהם.

שלמה מולה: כרגע אין צורך.

עקיבא מנגסטו: השאלה השנייה בעמוד 9.

עקיבא מנגסטו: עובדים.

עקיבא מנגסטו: תנאי העסקתם, כאן מתייחסים לגבי עובדים רק בקרב יוצאי אתיופיה, או שגם עובדים אחרים.

קריאה: זה לא משנה.

שלמה מולה: לא.

שלמה מולה: לא נכניס עכשיו בקרב יוצאי אתיופיה.

שלמה מולה: לא.

דני דנון: המרכז יהיה כפוף לחוק שעבר לגבי ייצוג הולם.

דני דנון: אני מניח.

דני דנון: הערת היועצת המשפטית לפני ההצבעה.

דני דנון: בבקשה.

נירה לאמעי: בעקבות הערתו של השר מיכאל איתן לגבי יוצאי אתיופיה, אני רוצה לבקש את הרשות מבחינה ניסוחית לבדוק שוב את הנושא יותר לעומק עם משרד המשפטים, כדי לוודא שלא נוציא החוצה חלילה אנשים שלא נולדו באתיופיה.

שלמה מולה: מאה אחוז.

נירה לאמעי: כשאנחנו יודעים בוודאות מה כוונתנו.

מיכאל איתן: אם את כבר הולכת, תבואי גם עם ההמלצה שלי – וצאצאיהם.

נירה לאמעי: אני יודעת, לוקחים את זה בחשבון.

נירה לאמעי: אני רוצה באמת לוודא את הנושא הזה, כי הוועדה כאן, מעבר למילים, רוצה שיהיו שם אנשים שהם לא רק ילידי אתיופיה, אלא גם בניהם או מארץ המוצא.

דני דנון: תודה.

דני דנון: לפני ההצבעה אני רוצה להודות לשר איתן ולשר אדלשטיין על ההירתמות ועל הנוכחות בישיבות.

דני דנון: אתם לא תוכלו להצביע היום, אבל אני יודע שאם הייתם יכולים להצביע הייתם מצביעים בלב חפץ.

דני דנון: להודות לחברי הכנסת אורלב ומולה, ולעוד חברי כנסת אחרים שלא נמצאים פה, שגם הם תמכו, מיכאלי ואחרים שתמכו בחוק.

דני דנון: אני מבקש להצביע.

שלמה סלומון אקלה: סליחה, הערה לפרוטוקול.

דני דנון: לא סליחה, סליחה, אני כרגע באמצע ההצבעה.

שלמה סלומון אקלה: סליחה, בסדר, אבל אני מבקש ממך.

שלמה סלומון אקלה: אתה לא נותן לי זכות דיבור.

שלמה סלומון אקלה: הרבה פעמים אני מצביע ואתה לא נותן לי לדבר.

דני דנון: את דיברת היום.

דני דנון: אנחנו באמצע הצבעה כבר.

שלמה סלומון אקלה: אני מבקש, זה לטובת העניין.

דני דנון: כן בקשה.

שלמה סלומון אקלה: קיים מרכז מורשת ליד אתיופיה.

שלמה סלומון אקלה: הוא מתקדם.

שלמה סלומון אקלה: אני הייתי מבקש לפרוטוקול, איך להלביש את כל החלטת החוק הזה על המרכז הקיים.

שלמה סלומון אקלה: יכול להיות מחר אנחנו נעשה את טקס אבן הפינה.

דני דנון: בשביל זה יש מועצה שתוקם ויהיו בה חברים ונציגי משרדים ומספיק יפעילו שיקול דעת ונציגי ארגונים להפעיל את שיקול הדעת על מה שאתה אומר ואתה צודק.

דני דנון: אתה צודק, אבל זו תפקידה של ---

שלמה סלומון אקלה: אבל זו החלטת בג"ץ והחלטת השרים לענייני קליטה.

נירה לאמעי: אבל אי אפשר לכתוב את זה בחוק.

נירה לאמעי: אתה צודק, אבל אי אפשר לכתוב את זה בחוק.

דני דנון: זה בדיוק תפקיד המועצה ואני בטוח שזה יעלה בישיבה הראשונה של המועצה, מה הם עושים הלאה.

דני דנון: אני מבקש להצביע.

דני דנון: חבר הכנסת מולה מצביע במקום חברת הכנסת יוליה שמאלוב-ברקוביץ.

דני דנון: מי בעד?

זבולון אורלב: אני ארים את ידי, אבל אל תספור אותה.

דני דנון: מי בעד נוסח החוק כפי שהוצע?

דני דנון: שניים בעד.

דני דנון: מי נגד?

דני דנון: מי נמנע?

דני דנון: לחבר הכנסת אורלב אין פה זכות הצבעה לכן לא ספרתי את קולו.

דני דנון: הצעת החוק אושרה לקריאה שנייה ושלישית.

דני דנון: בעד - 2

דני דנון: נמנעים - 0

דני דנון: אני רוצה להודות לכל מי שתמך ועזר.

דני דנון: אנחנו רוצים שאחת הישיבות של הועדה בקרוב תתקיים במרכז עצמו.

מיכאל איתן: ותודה ליושב ראש הוועדה על הנחישות.

דני דנון: תודה רבה.